1. ปัจจัยความเสี่ยง

บริษัทฯ ได้จัดตั้งคณะกรรมการบริหารจัดการความเสี่ยง
เพื่อให้มีการบริหารจัดการความเสี่ยงขององค์กรอย่างมีประสิทธิภาพ
ครอบคลุมในทุกด้านอย่างเหมาะสม
และได้กำหนดนโยบายการบริหารความเสี่ยงเพื่อเป็นแนวทางในการปฏิบัติไว้ดังนี้

นโยบายการบริหารความเสี่ยง

1. ให้บริษัทฯ มีความสามารถในการบริหารความเสี่ยงที่อาจเกิดขึ้นได้อย่างมีประสิทธิภาพ
และมีกระบวนการบริหารอย่างเป็นระบบ มีมาตรฐาน

2.  มุ่งเน้นการบริหารความเสี่ยงในเชิงป้องกัน ด้วยความรวดเร็ว โปร่งใส ถูกต้อง ครบถ้วน
    อย่างเป็นระบบและต่อเนื่องสม่ำเสมอ

3.  ส่งเสริมและพัฒนาให้พนักงานและฝ่ายจัดการทุกระดับมีความรู้ความเข้าใจ
    และตระหนักถึงความสำคัญในการบริหารความเสี่ยง
    พร้อมกับให้มีส่วนร่วมในกระบวนการบริหารความเสี่ยงทั่วทั้งองค์กร

4.  จัดให้มีกระบวนการบริหารความเสี่ยงที่เหมาะสม
    และสอดคล้องไปในทิศทางเดียวกับนโยบายและภารกิจของบริษัทฯ

คณะกรรมการบริหารจัดการความเสี่ยง
ประกอบด้วยผู้บังคับบัญชาจากทุกฝ่ายที่เป็นหน่วยงานหลักของบริษัทฯ
เพื่อให้มั่นใจได้ว่ามีการพิจารณาการบริหารจัดการความเสี่ยงขององค์กรอย่างทั่วถึง
ครอบคลุมในทุกๆ ด้าน และมีการประชุมอย่างต่อเนื่องเป็นประจำทุกเดือน
เพื่อพิจารณาแผนการจัดการ การดำเนินการจัดการตามแผน
กำกับดูแลและติดตามให้มีการจัดการและควบคุมความเสี่ยงในแต่ละหน่วยงานให้เป็นไปอย่างมีระบบรวมทั้งอยู่ในระดับที่ยอมรับได้
โดยปัจจัยความเสี่ยงสามารถแยกพิจารณาแต่ละประเด็นได้ดังนี้

1.1 โครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

ในประเทศ

บริษัทฯ ประกอบธุรกิจผลิตสินค้าชุดชั้นในสตรี โดยมีบริษัท ไอ.ซี.ซี. อินเตอร์เนชั่นแนล จำกัด
(มหาชน) เป็นผู้จัดจำหน่ายภายในประเทศ มียอดสั่งซื้อสินค้าเกินกว่าร้อยละ 50
ของยอดขายของบริษัทฯ ผู้จัดจำหน่ายรายนี้สามารถทำหน้าที่ได้อย่างมีประสิทธิผล
ทั้งมีความสัมพันธ์อันดีกับห้างสรรพสินค้า หากบริษัทฯ สูญเสียผู้จัดจำหน่ายรายนี้ไป
อาจส่งผลกระทบต่อประสิทธิภาพในการกระจายสินค้าในระยะต้นจนกว่าจะหาผู้จัดจำหน่ายรายใหม่ได้
(อันจะส่งผลกระทบต่อยอดขายและกำไรในที่สุด) อย่างไรก็ตามด้วยสัมพันธภาพที่แน่นแฟ้นมากว่า 30
ปี ประกอบกับการจัดจำหน่ายสินค้าของบริษัทฯ ถือได้ว่าเป็นรายได้หลักของผู้จัดจำหน่ายรายนี้
โอกาสที่จะเกิด การบอกเลิกสัญญาจึงน่าจะเกิดขึ้นได้ยาก

ต่างประเทศ

การจำหน่ายสินค้าไปยังต่างประเทศ บริษัทฯ ได้ดำเนินการผ่านบริษัทในกลุ่ม Wacoal
Corporation ที่มีอยู่ในประเทศญี่ปุ่น และสหรัฐอเมริกา เป็นหลัก บริษัทฯ
อาจจะมีความเสี่ยงจากการบอกเลิกสัญญาของกลุ่มผู้จัดจำหน่ายดังกล่าว
แต่เนื่องจากกลุ่มผู้จัดจำหน่ายรายนี้เป็นผู้ถือหุ้นรายใหญ่ของบริษัทฯ
ที่ประกอบธุรกิจผลิตสินค้าชุดชั้นในสตรีเช่นกันและมีเครือข่ายช่องทางการจัดจำหน่ายไปยังนานาประเทศ
ประกอบกับความสามารถในการผลิตสินค้าของบริษัทฯ
ที่มีประสิทธิภาพและสามารถแข่งขันได้ในตลาดต่างประเทศ ฉะนั้นการจัดจำหน่ายสินค้าผ่านกลุ่ม
Wacoal Corporation จึงนับเป็นการเสริมสร้างประโยชน์ทางธุรกิจให้กับทั้ง 2 ฝ่าย

1.2 การใช้เครื่องหมายการค้ารับอนุญาต

บริษัทฯ ประกอบการผลิตสินค้าภายใต้เครื่องหมายการค้ารับอนุญาตจาก Wacoal Corporation
เป็นหลัก ถึงกว่าร้อยละ 80 ของยอดขายทั้งหมด
การทำสัญญาใช้เครื่องหมายการค้าดังกล่าวมีกำหนดระยะเวลาคราวละ 5 ปี หากบริษัทฯ
สูญเสียสิทธิในการใช้เครื่องหมายการค้าดังกล่าวอาจส่งผลกระทบต่อรายได้ของบริษัทฯ ในระยะยาว
อย่างไรก็ตาม จากการที่ Wacoal Corporation ถือครองหุ้นร้อยละ 33.61
ของหุ้นทั้งหมดของบริษัทฯ การมีความสัมพันธ์อันดีระหว่างกัน
ความสามารถในการครองส่วนแบ่งทางการตลาดของบริษัทฯ ประกอบกับการที่บริษัทฯ
มีผลการดำเนินงานที่ดี
การบอกเลิกสัญญาหรือโอกาสที่จะไม่ได้รับการต่ออายุสัญญาออกไปจึงน่าจะไม่เกิดขึ้น

1.3 การแข่งขันกันเองในกลุ่มสหพัฒน์

การที่บริษัทในกลุ่มสหพัฒน์ประกอบธุรกิจผลิตสินค้า ซึ่งมีลักษณะเป็นการแข่งขันกับกิจการของบริษัทฯนั้น
แท้ที่จริงแล้วการแข่งขันภายในกลุ่มสหพัฒน์ถือเป็นเครื่องเสริมสร้างศักยภาพให้แก่ธุรกิจของแต่ละกิจการที่จะต้องสร้าง
Core Competency ในธุรกิจที่ตนชำนาญ เชี่ยวชาญ และให้มีความพร้อมในการแข่งขันอยู่เสมอ
โดยในส่วนของบริษัทฯ
ได้มีการศึกษาเรียนรู้ความต้องการของกลุ่มลูกค้าเป้าหมายอย่างจริงจังและสม่ำเสมอ
มีการจัดวางตำแหน่งของสินค้าให้เหมาะสมกับแต่ละกลุ่มเป้าหมาย
ตลอดจนการสร้างสรรค์นวัตกรรมใหม่ๆ ที่สร้างความแตกต่างของสินค้าเข้าสู่ตลาดอย่างต่อเนื่อง
เพื่อพัฒนาและนำเสนอสินค้าและบริการที่ดีเลิศแก่ลูกค้า รวมไปถึงการสร้างสัมพันธภาพที่ดีกับ
supply Chain เพื่อให้การดำเนินธุรกิจปรับตัวได้รวดเร็ว เหมาะสมกับสถานการณ์

1.4 การที่บริษัทจัดจำหน่าย จัดจำหน่ายสินค้าชนิดเดียวกันกับสินค้าของบริษัทฯ

บริษัท ไอ.ซี.ซี. อินเตอร์เนชั่นแนล จำกัด (มหาชน) ซึ่งเป็นผู้จัดจำหน่ายสินค้ารายใหญ่ของบริษัทฯ
มีการจำหน่ายสินค้าชุดชั้นในสตรี ซึ่งเป็นสินค้าชนิดเดียวกันกับผลิตภัณฑ์หลักของบริษัทฯ
แต่สินค้าของบริษัทฯ ต่าง Concept และต่างกลุ่มลูกค้า
ฉะนั้นการทับซ้อนกันมีน้อยมากจนไม่เป็นประเด็นสำคัญ

1.5 ความเสี่ยงจากพฤติกรรมของผู้บริโภคที่เปลี่ยนไป

ปัจจุบันผู้บริโภคลดความสำคัญของ Brand Loyalty ลง และหันมาให้ความสำคัญกับ Product
Value มากขึ้น บริษัทฯ ให้ความสำคัญกับความพึงพอใจของลูกค้าเป็นอันดับแรก บริษัทฯ
จึงมุ่งสร้างนวัตกรรมใหม่ๆ ควบคู่ไปกับการศึกษาวิจัยทั้งเชิงปริมาณ
และเชิงคุณภาพเกี่ยวกับพฤติกรรมและความต้องการของผู้บริโภคอยู่สม่ำเสมอ
เพื่อตอบสนองความพึงพอใจและให้เข้ากับ Lifestyle ของลูกค้ามากยิ่งขึ้น ฉะนั้นสินค้าของบริษัทฯ
จึงมีการพัฒนาอย่างต่อเนื่องเพื่อให้เข้ากับพฤติกรรมของผู้บริโภคที่เปลี่ยนแปลงตลอดเวลา

1.6 ความเสี่ยงจากอัตราแลกเปลี่ยน

ลักษณะการประกอบธุรกิจของบริษัทฯ
ส่วนหนึ่งเกี่ยวข้องกับการนำเข้าวัตถุดิบและการส่งออกสินค้าสำเร็จรูปเป็นสกุลเงินตราต่างประเทศ
ทำให้มีความเสี่ยงจากความผันผวนของอัตราแลกเปลี่ยนได้ อย่างไรก็ดีบริษัทฯ
ได้บรรเทาความเสี่ยงดังกล่าวด้วยการฝากสกุลเงินตราต่างประเทศที่ได้รับจากการส่งออกไว้ชำระค่าวัตถุดิบที่นำเข้า
และบริษัทฯ มีการบริหารการเงินด้วยการทำสัญญาซื้อขายเงินตราต่างประเทศล่วงหน้า (Forward)
ซึ่งช่วยลดความเสี่ยงจากความผันผวนของอัตราแลกเปลี่ยนลงได้

1.7 โครงสร้างการถือหุ้นในบริษัทฯ

บริษัทฯ มีการลงทุนในกิจการของบริษัทในกลุ่มและมีการถือหุ้นไขว้กัน
หรือย้อนกลับระหว่างบริษัทในกลุ่ม
ซึ่งบุคคลทั่วไปอาจมองว่าโครงสร้างการถือหุ้นระหว่างบริษัทในกลุ่มไม่ชัดเจน
ยากต่อการพิจารณาว่าบริษัทฯ
มีการถือหุ้นในบริษัทที่ลงทุนและมีอำนาจในการควบคุมกิจการดังกล่าวที่แท้จริงอย่างไร

โดยข้อเท็จจริงแล้ว การลงทุนของบริษัทฯ
เป็นไปในลักษณะของการร่วมลงทุนในธุรกิจที่เกี่ยวเนื่องและเป็นประโยชน์ต่อบริษัทฯ (Supply
Chain) และมีการลงทุนในหลายประเภทธุรกิจเพื่อกระจายความเสี่ยง (Diversification)
ทั้งนี้อำนาจในการบริหารและตัดสินใจขึ้นอยู่กับคณะกรรมการของแต่ละบริษัทอย่างเป็นอิสระ
บริษัทฯไม่มีอำนาจในการควบคุมกิจการดังกล่าว

บริษัทฯ ได้รับประโยชน์จากการลงทุนในรูปของความมั่นคงของแหล่งวัตถุดิบ สินค้า บริการ
Know-how และเงินปันผล หากกิจการที่ลงทุนมีผลขาดทุน บริษัทฯ
ก็มีการตั้งค่าเผื่อการด้อยค่าในเงินลงทุนดังที่ปรากฏในงบกำไรขาดทุน
ดังนั้นโครงสร้างการถือหุ้นดังกล่าวจึงไม่มีผลกระทบในอันที่จะทำให้การรับรู้ส่วนแบ่งรายได้ของบริษัทฯ
ต่างจากที่รับรู้ในงบการเงินอย่างมีนัยสำคัญ

1.8 สภาพคล่องของหุ้น

นักลงทุนอาจมองว่าหุ้นของบริษัทฯ มีสภาพคล่องไม่มากนัก
ทั้งนี้เนื่องจากผู้ถือหุ้นส่วนใหญ่ถือหุ้นของบริษัทฯ
ในลักษณะที่เป็นการลงทุนระยะยาวมากกว่าการเก็งกำไร เพราะเชื่อมั่นในความมั่นคงของบริษัทฯ
ที่สามารถสร้างผลตอบแทนแก่ผู้ถือหุ้นด้วยการจ่ายเงินปันผลติดต่อกันเป็นปีที่ 33 นับจากปี พ.ศ.
2517 จนถึงปัจจุบัน

1.9 นโยบายเปิดเสรีทางการค้า

จากการที่รัฐบาลมีนโยบายเปิดเสรีทางการค้า ทำให้มีการนำเข้าสินค้าจากต่างประเทศเพิ่มสูงขึ้น
ทั้งที่เป็นสินค้าแบรนด์เนม และสินค้าราคาถูกจากประเทศจีน
ส่งผลให้การแข่งขันทวีความรุนแรงมากยิ่งขึ้น
อย่างไรก็ตามบริษัทฯได้มีการเตรียมความพร้อมในการรับมือกับสถานการณ์ดังกล่าวแล้ว อาทิเช่น
การคิดค้นและพัฒนานวัตกรรมใหม่ๆ อย่างต่อเนื่อง การพัฒนาสินค้าให้มีคุณภาพสูงขึ้น
การยกระดับคุณภาพในการให้บริการแก่ลูกค้า
ตลอดจนการร่วมลงทุนเพื่อสร้างโครงข่ายอุตสาหกรรมอย่างครบวงจรยิ่งขึ้น ทั้งนี้เพื่อให้บริษัทฯ
สามารถดำรงไว้ซึ่งขีดความสามารถในการแข่งขันที่ยั่งยืน